ETFฟิวเจอร์สน้ำมันกองแรก
‘บลจ.วรรณ’ออกชูจุดเด่น ซื้อ-ขายง่ายได้เงินคืนรุ่งขึ้น
17 เม.ย. 2555

‘บลจ.วรรณ’ออกชูจุดเด่น ซื้อ-ขายง่ายได้เงินคืนรุ่งขึ้น
บลจ.วรรณ เล็งออกกองทุน ETF ลงทุนฟิวเจอร์สน้ำมันในไทยรายแรก ชูซื้อขายคล่องได้เงินคืนวันรุ่งขึ้น ปีนี้ชูตราสารหนี้ เอเชียเด่น 
นายวิน อุดมรัชตวนิชย์ ประธานเจ้าหน้าที่บริหารการลงทุน บริษัทหลักทรัพย์จัดการกองทุนรวม (บลจ.) วรรณ เปิดเผยว่า บริษัทมีแผนจะออกกองทุนอีทีเอฟที่ลงทุนในสัญญาซื้อขายน้ำมันดิบล่วงหน้า (ออยล์ฟิวเจอร์ส) ที่จดทะเบียนซื้อขายในตลาดอนุพันธ์ (TFEX) ซึ่งเป็นกองทุนแรกของไทยและจดทะเบียนซื้อขายในตลาดหลักทรัพย์แห่งประเทศไทย




 
“ออยล์ฟิวเจอร์สมีสภาพคล่องเพียงพอในการซื้อขาย โดยสัญญาที่ลงทุนนั้นอ้างอิงกับราคาน้ำมันเบรนต์และราคาซื้อขายในแต่ละรุ่นใกล้เคียงกัน เพราะในแต่ละสัญญาห่างกันคนละเดือน” นายวิน กล่าว
นอกจากนี้ จุดเด่นของกองทุนนี้ผู้ลงทุนจะได้รับเงินจากการขายหน่วยลงทุนเร็วมาก T+1 ต่างจากกองทุนน้ำมันที่มีอยู่ในปัจจุบันที่ออกไปลงทุนต่างประเทศในกองทุน Powershare DB Oil Fund (DBO) และลงทุนในสัญญาซื้อขายน้ำมันดิบล่วงหน้าในตลาดไนเม็กซ์
นายวิน กล่าวว่า สถานการณ์ความขัดแย้งของอิหร่านที่เกิดขึ้นยังหนุนให้ราคาน้ำมันอยู่ในระดับสูง รวมทั้งหากเศรษฐกิจดีขึ้นความต้องการใช้น้ำมันก็จะเพิ่มขึ้น จึงมองน้ำมันเหมาะสำหรับการเก็งกำไรในช่วง 3-6 เดือนและแนวโน้มราคาน้ำมันเบรนต์อยู่ที่ 110-135 เหรียญสหรัฐต่อบาร์เรล 
สำหรับการลงทุนในต่างประเทศในปีนี้ มองว่า ตราสารหนี้เอเชียน่าสนใจที่สุดและน่าจะให้ผลตอบแทนโดดเด่นเมื่อเทียบกับความเสี่ยงเนื่องจากเศรษฐกิจภูมิภาคเอเชียมีแนวโน้มเติบโตดี มีความแข็งแกร่งทางการคลังสูง ทำให้ตราสารหนี้ได้รับความสนใจจากนักลงทุน โดยเฉพาะพันธบัตรรัฐบาลในกลุ่มประเทศเอเชียซึ่งให้ผลตอบแทนสูงกว่าพันธบัตรรัฐบาลไทยอายุ 10 ปี อยู่ที่ 3.8% เท่านั้น 
บลจ.วรรณ มีกองทุนเปิด วรรณ เอเชียน บอนด์ ฟันด์ (1ASIANBOND) และกองทุนเปิด วรรณ เอเชียน บอนด์ ดิวิเดน ฟันด์ (1ASIANBOND-D) ซึ่งลงทุนในตราสารหนี้เอเชียผ่านกองทุน Templeton Asian Bond Fund เน้นลงทุนในพันธบัตรรัฐบาลเอเชีย ผลตอบแทน 3 ปีที่ผ่านมาอยู่ที่ 60% หรือ 20% ต่อปี ส่วนย้อนหลัง 5 ปีอยู่ที่ 46% หรือเฉลี่ย 7% ต่อปี ซึ่งผลตอบแทนชนะเงินเฟ้อของไทยจึงแนะนำสำหรับการลงทุน 2 ปีขึ้นไป
กองทุนมีการป้องกันความเสี่ยงอัตราแลกเปลี่ยนไว้ในส่วนของเงินบาทกับเงินเหรียญสหรัฐ ทำให้นักลงทุนสามารถคลายความกังวลใจได้